hodine popoludní zastrelil svoju o rok mladšiu manželku. Tomuto hroznému činu predchádzala podľa policajnej vyšetrovateľky žiarlivosť, agresivita a alkohol.
Marián, ozbrojený brokovnicou kalibru 16/16, ktorú má v legálnej držbe, vošiel v spomínaný deň do predajne potravín, kde jeho manželka pracovala ako jediná predavačka. Namieril na ňu zbraň a dvakrát po sebe vystrelil. Trafil ju do hlavy a hrudníka. Žena bola na následky zranení na mieste mŕtva. Jeho syn údajne v tom čase stál pred obchodom. Hoci bol Marián pod vplyvom alkoholu, zrejme si hneď uvedomil, čo urobil. Z predajne sa, podľa našich informácií, pobral rovno za známym, ktorý je policajtom v Muráni. Ten okamžite zalarmoval hliadku z Revúcej, ktorá Mariana umiestnila v policajnej cele. Pri zatýkaní, asi tridsať minút po vražde, sa muž nebránil, nekládol odpor a k vražde sa priznal. Zbraň našli policajti v aute, kde ju páchateľ odložil po tom, čo zastrelil manželku.
Podľa starostu obce Romana Goldschmidta šlo o slušnú rodinu, ktorá sa potýkala s bežnými problémami, ako iné rodiny. "Nevieme, čo sa tam stalo. Osobne som sa s ním poznal, keď bolo treba, tak pomohol. V krčme nevysedával, podľa mňa si vypil tak, ako každý iný. Bol zamestnaný, robil v expedičnom sklade," povedal starosta obce, ktorou vražda silne otriasla.
Čo sa odohrávalo v hlave 36-ročného Mariána sa možno nik nedozvie. Vyšetrovateľka prípadu sa však od občanov z obce dozvedela, že keď si vypil, bol agresívny a spúšťačom jeho násilníckeho činu bola zrejme žiarlivosť. Či šlo naozaj o vraždu z vášne, nie je zatiaľ známe. Polícia zatiaľ informovala len o pravdepodobných manželských nezhodách.
Dom, na ktorom Marián pristaval prednedávnom podkrovie, ostal bez rodiny. Mama je mŕtva a otec za jej vraždu zaplatí stratou slobody. V príbehu však figurujú aj ich dve malé deti. Osemročné dievčatko a jedenásťročný chlapček, ktorí v jednu minútu prišli o oboch rodičov a nateraz ostali v opatere starej mamy a starého otca.